Pa kom op seun se lyk af‘n Pastoor van Randfontein het Dinsdagmiddag op sy seun se lyk afgekom by hul huis in Greenhills. Kapt. Appel Ernst, woordvoerder van die polisie, sê pastoor Keith Bailey (63), van die Metodiste-kerk in Randfontein, het omstreeks 12:45 Dinsdagmiddag op sy seun, Craig (32), se liggaam afgekom. Ernst sê Craig se liggaam is in die badkamer gevind. “Hy was vasgemaak en dit is duidelik dat daar ‘n struweling in die badkamer plaasgevind het.” Ernst sê Craig se hande en voete was vasgebind. Hy sê daar was geen sigbare beserings aan Craig se liggaam nie. “Die slagoffer is nie met ‘n mes gesteek of geskiet nie. ‘n Nadoodse ondersoek sal gedoen word om die oorsaak van sy dood te bepaal.” Ernst sê talle huishoudelike goedere en elektroniese toerusting word uit die huis vermis. In ‘n aparte voorval is drie mans naby die toneel in hegtenis geneem nadat hulle van die polisie weggehardloop het. Die moontlikheid word ondersoek dat hulle aan die voorval verbind kan word. Die polisie ondersoek ‘n saak van moord en huisroof.